་། མེད་ན་མི་འབྱུང་ངོ་། རྟགས་ཆོ་འཕྲུལ་རྣམས་ཀྱང་། དཀར་ཕྱོགས་རྣམས་དགའ་བའི་མཚན་མ་དང་། འཇིག་རྟེན་ན་བདེ་སྐྱིད་རྒྱས་པ་ལ་སོགས་པའི་མཚན་མ་དང་། གཏེར་བདག་གི་ཆོ་འཕྲུལ་སོགས་སྣ་ཚོགས་པ་ཡོད་དོ། །དེ་ལྟ་བུའི་གཏེར་དེ་བླང་ནས་བཀའ་རྒྱ་བསྡམ་པའི་དགོས་པ་ནི། བརྡ་བཀྲོལ་བ་ལ་འོད་གསལ་གྱི་ཀློང་དུ་ཚིག་དོན་བཀྲོལ་བའི་ཤེས་རབ་ཀྱི་ནུས་པ་ཀློང་དུ་གྱུར་ཏེ་ནུས་པ་ཁྱད་པར་ཅན་སད་པ། ཕྱོགས་ཙམ་སད་པ་ཅི་རིགས་ཡོད་པས་དེ་བརྟགས་ཕྱིར་དང་། གཞན་ཡང་ཆོས་དེ་སྒྲུབ་སྤེལ་དུས་བབས་ཀྱི་ལུང་བསྟན་གསལ་བོ་འབྱུང་སྲིད་པས། དེ་ལ་དགོངས་ནས་ཀྱང་རྒྱ་བསྡམ་པ་ཡིན་ནོ། །དེ་ལྟ་བུའི་གཏེར་ཆོས་དེ་དག་ཕབ་པ་ལ་ཀ་དཔེ་ཡོད་པ་རྣམས་ནི་གཞན་གྱིས་ཀྱང་ཤེས། ཀ་དཔེ་མེད་པ་བརྡ་བཀྲོལ་དགོས་པ་རྣམས་ནི་གཏེར་སྟོན་རང་ཉིད་ཀྱིས་ཕབ་པ་དང་། སྔོན་ཆོས་དེའི་གཏད་རྒྱ་ཐོབ་པ་དང་། དེའང་ཤོག་སེར་དེའི་སྟེང་ནས་ཐོབ་མྱོང་ཅན་ལ་རྩ་བའི་གཏེར་སྟོན་གྱིས་གནང་བ་བྱིན། དགོངས་པ་གཏད་ན་བརྡ་བཀྲོལ་ནུས། གཞན་ཡང་བརྡ་ཁྲོལ་ནས་བུ་དཔེར་བཏབ་ཚེ་སླར་ཡང་སྙིང་དབུས་སུ་བརྡ་ཐིམ་ནས་ནམ་ཡང་ཤེས་པ་མི་འབྱུང་། དཔེར་ཡེ་ཤེས་པ་ཕེབས་རྟགས་འཕར་གཡོ་འབྱུང་ཡང་། དེ་བརྟན་པར་བྱས་ཚེ་མེད་པ་བཞིན་ནོ། །དེ་ལྟ་བུའི་གཏེར་དཔེ་དེ་གཅིག་ལས་མི་བཞུགས་པ་ཡིན་ན་སླར་ཡང་གཏེར་དུ་སྦེད་དགོས། དེ་ཐུན་མོང་དུ་རང་ཉིད་ཀྱི་དཀྱུས་པའི་སྤྱོད་ལམ་དང་རྫུ་འཕྲུལ་གྱིས་བྱོན་ནས་སྦེད། ཁྱད་པར་བ་ལ་གཏེར་སྲུང་ལ་བཅོལ་ཏེ་སྦེད་པ་དང་། ཐོད་རྒལ་དུ་སྦེད་པ་ནི། སའི་སྒོ་ནས་རྒྱང་རིང་དུ་ཡོད་པའི་མཚོ་ལྟ་བུའི་ཆུ་ལ་སྦེད་པ་དང་། བྲག་ནས་ཆུ་དང་། ཆུ་ནས་ས་དང་། མེ་ནས་ཆུར་སྦས་པ་མེ་དངོས་དང་ཟུར་ནས་མེར་བསྲེགས་པས་དེ་མ་ཐག་མཚོར་ཤོག་སེར་གྲུབ་ནས་དེར་གནས་པ་ལྟ་བུ་ཡིན། དེས་རང་གིས་མཆོད་གནས་སུ་འཛིན་དགོས་ན། སྲུང་མ་དམ་ཅན་མཁའ་འགྲོ་རྣམས་མཉེས་པར་བྱས་ཏེ། དེ་དག་ལ་གཏེར་དཔེ་འབྲི་མི་ཕྲིན་བཅོལ་ཏེ་གྲུབ་ཟིན་ཚེ་དེ་གཏེར་དུ་སྦ་བའོ། །གཏེར་དེ་ཐོན་པ་དང་བརྡ་ཁྲོལ་ནས་འཆད་སྤེལ་བྱས་ན་འབྲས་བུའི་དུས། སྒྲུབ་པའི་དུས། ལུང་གི་དུས། རྟགས་ཙམ་འཛིན་པའི་དུས་བཞིར་རིམ་གྱིས་འཕོས་སྐབས་སུ་འབྲས་བུ་མཆོག་དམན་རིམ་པར་འབྱུང་བ་དང་། གཞན་ཡང་གཏེར་ཆོས་ནི། ཨོ་རྒྱན་རིན་པོ་ཆེའི་ཞལ་རླངས་དྲོད་མ་ཡལ་བའི་བསྲེ་སླད་དང་ནོར་འཁྲུལ་མི་འབྱུང་བས་བྱིན་ཆེ། བར་ཆད་ཉུང་། འགྲུབ་ཐག་ཉེ། དངོས་གྲུབ་མྱུར་བ་ཡིན་ནོ། །༧བཞི་པ་ནི། ཨོ་རྒྱན་ཆེན་པོའི་སྐུ་གསུང་ཐུགས་ཀྱི་གསང་བ་གསུམ་གྱི་སྤྲུལ་པའི་རྩོད་མེད་མཆོག་སྤྲུལ་རྣམ་གསུམ་ལས། གསུང་རྡོ་རྗེའི་པདྨ་སཾ་བྷ་ཝའི་ཐུགས་དགོངས་པའི་ཀློང་ནས་སྤྲུལ་པ་ཞིང་སྣ་ནམ་པ་རྡོ་རྗེ་བདུད་འཇོམས་ཀྱི་སྐྱེ་སྤྲུལ། གྲུབ་མཚན་གྱི་ཡོན་ཏན་འབུམ་གྱིས་ལེགས་པར་འཁྱུད་པའི་རིག་འཛིན་རྒོད་ཀྱི་ལྡེམ་འཕྲུ་ཅན། མཚན་དངོས་ལ་རིག་འཛིན་དངོས་གྲུབ་རྒྱལ་མཚན་དུ་གྲགས་པ་གང་དེ་ལས་འཕྲོ་གཏེར་ལ་མངའ་དབང་བསྒྱུར་བའི་ཐུགས་སྨོན་དུས་སུ་སྨིན་སྐབས། གཏེར་གནས་དུ་མ་ལས་གཙོ་བོར་གྱུར་པའི་གཏེར་གནས། བྲག་རི་དུག་སྦྲུལ་སྤུང་འདྲ། བྲག་རི་རིན་ཆེན་སྤུང་འདྲ། བྲག་ཕུག་བཀྲ་ཤིས་བྱིན་དབབ་སྟེ་གསུམ་ནས། རྒྱལ་པོ་སྐྱོབ་པའི་གཏེར་མཛོད། ཡིད་བཞིན་ནོར་བུ་ལྟ་བུའི་གཏེར་མཛོད། བྱང་ཆུབ་ལམ་ལ་བགྲོད་པའི་གཏེར་མཛོད་དེ་ཁྱད་པར་འཕགས་པའི་གཏེར་མཛོད་གསུམ་སྤྱན་དྲངས་པའི་ནང་ཚན་ལས་ཁྱད༷་པར༷་དུ་གྱུར་པ་འཇིགས་གཟུགས་ཀྱི་ཟིལ་ཆེན་དུ་མས་བརྗིད་པར་སྤྲས་ཤིང་། བྱིན་རླབས་ཀྱི་གཟི་འོད་སྟོང་ཕྲག་འཕྲོ་བའི་བོད་དབུས་ཀྱི་ཆུ་བོ་ཆེན་པོ་བྱང་ངོས་ས་བདག་ཟང་མ་སྡེ་བརྒྱད་སོགས། མཁའ་འགྲོ་དམ་ཅན་ཡེ་ཤེས་ཀྱི་སྤྱན་དང་ལྡན་པའི་ལྷའི་བླ་ཆགས་པའི་ས་མིག་ཆེན་པོ་བྲག་རི་དུག་སྦྲུལ་སྤུང་འདྲ་བྱང་ཟང་ཟང་ལྷ༷་བྲག༷་ཅེས་གྲགས་པ་དེའི་མགུལ་ཟང་ཟང་ལྷའི་སྐྱིད་ཚལ་ཞེས་པའི་གུ་རུའི་སྒྲུབ་ཕུག་དབྱིབས་ཆོས་འབྱུང་གི་དབྱིབས་སུ་འདུག་པའི་ལྷོ་ནུབ་ཀྱི་ངོས་སུ་རྡོ་རྗེ་རྒྱ་གྲམ་ཚོན་གང་སྤུས་བྲིས་ལྟ་བུའི་རྒྱས་བཏབ་པའི་སྒོ་རྟགས་མངོན་པ་དེར་བཀྲ་བཟང་གི་རིའི་རྩེ་མགུལ་ལྟོ་གསུམ། ཟངས་ལྕགས་རྡོ་གསུམ་གྱི་གའུ་ཁ་སྦྱོར་དུ་སྦས་པའི་གཏེར་མཛོད་གསུམ་གྱི་ལྡེ་མིག་ལས། རིའི་ལྟོ་བ་ནས་དྲངས་བའི་རྡོའི་གའུ་ནས་བཏོན་པའི་ལྡེ་མིག་གིས་བསྣུན་པས། གཏེར་སྒོ་རང་རྡོལ་སོང་བའི་ནང་དུ་ཁྲོ་ཆུ་ལས་གྲུབ་པའི་སྦྲུལ་མདོག་སྐྱ་བ། ལྟོ་བ་སེར་བ། སྦོམ་འཕྲ་དཔུང་བ་ཙམ། རིན་ཆེན་ཟུར་བརྒྱད་ཀྱི་དབྱིབས་སུ་འཁྱིལ་བའི། ཁ་ལྷོར་བལྟ་བ་ཞིག་གིས་གཏེར་སྒྲོམ་རྒྱས་བཏབ་སྟེ་ཡོད། རྒྱ་དེ་བསལ་བའི་འོག་དུ་ཨོ་རྒྱན་ཆེན་པོས་མཐའ་མིང་མགོན་གསུམ་ལ་བཟོ་བཅོལ་བའི་ཤིང་སྒྲོམ། ཁ་དོག་སྨུག་ནགགྲུ་བཞི་པ། ཕྱོགས་བཞི་མཐོ་བཞིར་འཚམས་པ། དཔངས་སུ་མཐོ་གང་བ། དབུས་མཛུབ་གང་བ་ཞིག་དྲངས་པ་ལས་བཏོན་པའི་ཆོས་གཏེར་རྣམས་ནི་ཨོ་རྒྱན་ཆེན་པོའི་ཐུགས༷་དགོངས་མཐར་ཐུག་གི་སྐྱེལ་སོ་དམ་པ། དུས་སྙིགས་ཀྱི་བོད་འབངས་ཡོངས་ཀྱི་ཕྱི་ནང་གི་རྒུད་ཚོགས་མཐའ་དག་འཕྲོག་པའི་སྨན་ཆེན་གཅིག་པུ། ཐུན་མོང་མཆོག་གི་དངོས་གྲུབ་ལ་ཚེ་འདིར་བདེ་མྱུར་དུ་སྦྱོར་བར་བྱེད་པའི་རྨད་བྱུང་ཐབས་ཆེན་དམ་པར་གྱུར་པ། ཟབ་མོ་མཛོད་ཆེན་ལྔའི་ཟབ་གཏེར་རྣམས་ཡིན། དེ་ཡང་ཤིང་སྒྲོམ་གྱི་དབུས་སུ་མཆོང་མཛོད་ལས་བཏོན་པའི་ཆོས་བཀའ་ལ། བླ་མ་ཀུན་འདུས་རིག་འཛིན་གདུང་སྒྲུབ། ཡི་དམ་ཀུན་འདུས་རང་བྱུང་རང་ཤར། མཁའ་འགྲོ་ཀུན་འདུས་ཟབ་རྒྱས་སྒྲུབ་ཐབས་རྣམས་དང་། སློབ་དཔོན་རྣམ་གསུམ་གྱི་ཟབ་རྒྱས་གནད་དྲིལ་གྱི་རྫོགས་ཆེན་རྒྱས་པ། དགོངས་པ་ཟང་ཐལ་གྱི་རྩ་བའི་རྒྱུད་ཆེན་གསུམ། མན་ངག་གི་ཆོས་ཚན་སུམ་ཅུ་རྩ་གསུམ་བཞུགས། ཕྱོགས་བཞིའི་མཛོད་ཆེན་བཞི་ནས་བཏོན་པའི་རྒྱལ་པོ་སྐྱོབ་པའི་གཏེར་མཛོད་བཞི་ནི། ཤར་དུང་མཛོད་ནས་རྒྱལ་པོས་དུས་འདི་ལ་འགྲོ་དོན་རྒྱ་ཆེར་འབྱུང་ཞིང་ཕྱི་མར་བྱང་ཆུབ་འཐོབ་པའི་ཀུན་བཟང་ནམ་མཁའི་ཀློང་ལྟ་བུའི་མན་ངག་བརྒྱ་རྩ་གཅིག་དེ་དག་རྒྱུ་འབྲས་ལ་ཟློ་བ་དགོངས་པ་ནམ་མཁའ་དང་མཉམ་པའི་ཆོས་སོ། །དེ་ལྟ་བའི་སྐོར་ཡིན། ལྷོ་གསེར་མཛོད་སེར་པོ་ནས་རྒྱལ་པོའི་ཚེ་འདི་དང་ཕྱི་མའི་འདོད་དོན་འགྲུབ་པའི་ཐབས། ཆོས་ཁྲིམས་བཅའ་ཐབས་དང་། བསྙེན་སྒྲུབ་རྣམ་བཞི་སྐོར་ཉི་ཟླ་ལྟར་གསལ་བའི་མན་ངག་བརྒྱ་རྩ་གཅིག་ནི་སྤྱོད་པ་ཉི་ཟླ་ལྟར་གསལ་བའི་ཆོས་སོ། །དེ་ལུགས་གཉིས་ཀྱི་སྤྱོད་པ་རྒྱས་པར་སྟོན་པས་སྤྱོད་པའི་སྐོར་ཡིན། ནུབ་ཟངས་མཛོད་དམར་པོ་ནས་རྒྱལ་པོའི་སྐུ་ཚེ་རིང་ཞིང་མངའ་ཐང་བསྐྱེད་པ་བོད་སྐྱིད་པར་ཡོང་པ་སྨན་གྱི་སྡོང་པོ་ལྟ་བུའི་ཆོས་ཚན་བརྒྱ་རྩ་གཅིགདེ་དག་ནི་ལྟ་སྤྱོད་ཀྱི་ཉམས་ལེན་ལ་འཇུག་པའི་མཐུན་རྐྱེན་གྱི་རྟེན་འབྲེལ་ཁྱད་པར་ཅན་གྱི་སྐོར་ཙན་དན་སྡོང་པོ་ལྟ་བུའི་ཆོས་སོ། །བྱང་ལྕགས་མཛོད་ནག་པོ་ནས་རྒྱལ་པོའི་བར་ཆད་དགྲ་བགེགས་བཟློག་ཅིང་བསད་པའི་ཕྱིར་ངན་སྔགས་དུག་སྡོང་ལྟ་བུའི་མན་ངག་བརྒྱ་རྩ་གཅིགདེ་དག་ནི་ལྟ་སྤྱོད་ཟུང་དུ་འབྲེལ་བའི་རྒྱལ་བསྟན་ལ་བར་དུ་གཅོད་པའི་ཕྱི་ནང་གི་དགྲ་བགེགས་རྣམས་ཐལ་བར་རློག་པའི་དུག་གི་སྡོང་པོ་ལྟ་བུའི་ཆོས་ཡིན། དེ་ལྟ་བུའི་མཛོད་བཞི་པོ། ལྟ་བ། སྤྱོད་པ། དེ་གཉིས་ཀྱི་མཐུན་རྐྱེན་འགུགས་པ་འགལ་རྐྱེན་བཟློག་པ་སྟེ། དེ་ལྟར་མཛོད་བཞིས་ལས་བཞི་བསྟན་པར་ཡང་འགྲོ་སྟེ། དང་པོ་ལྟ་བ་བསྟན་པས་ཞི་ལས་བསྟན་ཏེ། ལྟ་བའི་ངོ་བོ་ལ་སྡུག་བསྔལ་རྒྱུ་འབྲས་ཀྱིས་ཡེ་ནས་མ་གོས་པས་ཞི་ཚུལ་དང་། ལྟ་བ་དེ་མངོན་དུ་གྱུར་སྟོབས་ཀྱིས། གློ་བུར་གཟུང་འཛིན་ཀུན་རྟོག་རྒྱུ་འབྲས་ཆོས་དབྱིངས་ཀློང་ལ་རང་ཞིར་འགྲོ་བའི་ཞི་ཚུལ་གཉིས་བསྟན་ཏོ། །གཉིས་པ་སྤྱོད་པ་བསྟན་པས་རྒྱས་ལས་བསྟན་ཏེ། ལྟ་བའི་རྩི་དང་མ་བྲལ་བའི་སྤྱོད་པར་ཞུགས་ཏེ་ཡང་ཡང་གོམས་པས་ཐུན་མིན་ས་ལམ་གྱི་ཡོན་ཏན་མངོན་རྫོགས་རྣམས་དང་། ཐུན་མོང་ཚེ་དཔལ་སྙན་པ་སོགས་འཇིག་རྟེན་གྱི་ལེགས་ཚོགས་རྣམས་ཀྱང་། བདེ་བླག་ཏུ་རྒྱས་པར་འགྱུར་བའི་ཐུན་མོང་ཐུན་མིན་གྱི་རྒྱས་ལས་གཉིས་བསྟན་ནོ། གསུམ་པ་དང་བཞི་པས་དབང་ལས་དང་དྲག་ལས་བསྟན་པ་ཤེས་སླའོ། །གཞན་ཡང་དེ་མ་ཟད་གཏེར་མཛོད་རེ་རེ་ལས་བཏོན་པའི་ཆོས་སྣ་རེ་རེས་ཀྱང་ལྟ་སྒོམ་སྤྱོད་འབྲས་བཞི་བཞི་བསྟན་པས། མཆོག་གི་དངོས་གྲུབ་སྒྲུབ་པ་ལ་འབད་ན། ཆོས་ཚན་རེ་རེས་སྒྲུབ་པས་ཀྱང་འགྲུབ་ནུས་པ་ཡིན་ནོ། །དེ་ལྟ་བུའི་ཟབ་གཏེར་རྣམས་རིག་འཛིན་ཆེན་པོ་རང་གིས་ཚུལ་བཞིན་ཐུགས་ཉམས་སུ་བསྟར་བ་དེ་དག་ཚུལ་བཞིན་ལས་ཅན་སྙིང་གི་བུ་བདུན་སོགས་རྩ་བའི་ཆོས་བདག་རྣམས་ལ་རང་རང་གི་ངོ་སྐལ་གྱི་ཟབ་ཆོས་རྣམས་སྤེལ། ཡོངས་རྫོགས་ནི་ཡུམ་མཚན་ལྡན་མ་སྤྲུལ་པའི་ཡུམ་ཆེན་དང་། སྲས་རྣམ་རྒྱལ་མགོན་པོ། སློབ་མ་མཆོག་སྔགས་འཆང་རྡོ་རྗེ་རྣམ་གཉིས་ལ་དབང་ཁྲིད་བཀའ་ལུང་ཕྱག་བཞེས་སྒྲུབ་འཕྲིན་དང་བཅས་པ་སྤེལ་བས། དེ་གསུམ་ལས་བརྒྱུད་པའི་བརྒྱུད་པ་རེ་རེ་བ་ལ། ཡུམ་བརྒྱུད། སྲས་བརྒྱུད། སློབ་བརྒྱུད་ཞེས་བྱ། བརྒྱུད་པ་དེ་གསུམ་གཅིག་རྫོགས་སུ་འདུས་པ་ལ་བརྒྱུད་གསུམ་ཆུ་བོ་གཅིག་དྲིལ་ཞེས་བྱ། དེ་ལྟར་བྱང་གཏེར་གྱི་ཆོས་དང་ལྡེ་མིག་དེ་དག་གི་ཁ་བྱང་ལམ་བྱང་སྙིང་བྱང་གསོལ་འདེབས་ལེའུ་བདུན་མའི་ཤོག་སེར་རྣམས་སྤྲུལ་སྐུ་བཟང་པོ་གྲགས་པས་གྲོམ་པ་རྒྱང་གི་ལྷ་ཁང་ནས་གདན་དྲངས་ཏེ་གཏེར་སྟོན་རིག་འཛིན་རྒོད་ལྡེམ་ཅན་ལ་གཏད་པས། གདོད་རྒོད་ལྡེམ་ཅན་གྱིས་གཏེར་དངོས་བཞེས་པས། བྱང་གཏེར་གྱི་བརྒྱུད་པའི་གཏེར་སྟོན་ལ་སྤྲུལ་སྐུ་གཏེར་སྟོན་རྣམ་གཉིས། གཏེར་སྟོན་རིག་འཛིན་ཆེན་པོ་ནས་གོང་ལྟར་བརྒྱུད་པ་གསུམ་གྱེས་ནས་བརྒྱུད་པ་རེ་རེ་བ་དང་གསུམ་ག་རྫོགས་པ་ནི། རིག་འཛིན་གཏེར་སྟོན་ཆེན་པོའི་རྒྱལ་ཚབ་དུ་མངའ་གསོལ་བའི། སྔགས་འཆང་རྡོ་རྗེ་དཔལ་བ་དང་། མཚན་ལྡན་བྱམས་པ་བཤེས་གཉེན་ཏེ། རིག་འཛིན་གདུང་གསོབ་རྣམ་གཉིས་ལ་བརྒྱུད། དེ་ནས་བསྟན་པའི་སྲོག་ཤིང་རྣམ་གཉིས་ཞེས། ཆོས་རྗེ་སངས་རྒྱས་དཔལ་བཟང་དང་། ཐུགས་སྲས་མེས་སྟོན་ནམ་མཁའ་རྒྱལ་མཚན་གཉིས་ལ་བརྒྱུད། དེ་ནས་བཀའ་གཏེར་མངའ་བདག་རྣམ་གཉིས་ཞེས། ཡོལ་མོ་བ་ཆེན་པོ་སྔགས་འཆང་ཤཱཀྱ་བཟང་པོ་དང་། མཆོག་སྤྲུལ་ལེགས་ལྡན་རྡོ་རྗེ་ཞེས་རིག་འཛིན་ཆེན་པོའི་སྐུ་ཕྲེང་གཉིས་པ་ལ་བརྒྱུད། དེས་སྔགས་འཆང་ཡབ་སྲས་རྣམ་གཉིས་ཞེས་ཡབ་མངའ་རི་པཎ་ཆེན་སྤྲུལ་པ་བྱང་བདག་དབང་པོའི་སྡེ་དང་། སྲས་མངའ་རི་ལེགས་ལྡན་སྤྲུལ་པ་ངག་གི་དབང་པོ་གཉིས་ལ་བརྒྱུད། སྲས་འདི་རིག་འཛིན་ཆེན་པོའི་སྐུ་ཕྲེང་གསུམ་པའོ། །དེ་ནས་ཡབ་དབང་པོའི་སྡེའི་སྤྲུལ་པ་ལྔ་པ་རིན་པོ་ཆེ་དང་། ངག་གི་དབང་པོའི་སྤྲུལ་པ་ཞབས་དྲུང་པདྨ་ཕྲིན་ལས་ཏེ། བླ་སློབ་གཉིས་ལ་བརྒྱུད་པ་སྟེ། དེ་ལྟ་བུའི་བྱང་བདག་ཡབ་སྲས་ཀྱིས་ལྷ་བྲག་གཏེར༷་བྱོན་རིན་པོ་ཆེ་གསེར་གྱི༷་རི་བོ་ལ། གདམ་ཁྲིད་ཞལ་ཤེས་ཕྱག་བཞེས་སྒྲུབ་ཕྲིན་བརྒྱུད་འཛིན་འདུས་སྡེ་དང་བཅས་པའི་འོད་ཟེར་འབུམ་གྱིས་མཛེས་པར་སྤྲས་པའི་བྱང་པའི་ཟབ་གཏེར་གྱི་རང༷་ལུགས༷་དྲི་མེད་གུ་རུའི་དགོངས་བཞེད་ཚུལ་བཞིན་བསྐྱང་བ་ལ་འགྲན་ཟླ་དང་བྲལ་བའི། ཨེ༷་ཝ༷ཾ་ལྕོག༷་རྒར༷་ཞེས་ཡོངས་སུ་གྲགས་པ་གང་དེའི༷་མཛད་ཕྲིན་གྱི་གདུང་རིགས་མི་ནུབ་པའི་བརྒྱུད༷་པའི་ཕྱག་སྲོལ་བཟང་པོ་འཛིན༷་པའི་འདུས༷་སྡེ༷་ཀུན༷་ཀྱང་དབྱར་གྱི་གང་གཱ་ལྟར་མི་ནུབ་པར་ཕྱོགས་ཀྱི་ཐ་གྲུ་ཀུན་ཏུ་ཡོངས་སུ་འགེངས་པར་འཕེལ༷་ཞིང༷་རྒྱས་ནས། བྱང་པའི་བསྟན༷་པ༷་རིན་པོ་ཆེ་བཤད་ལུང་སྒྲུབ་ཕྲིན་དང་བཅས་པའི་ཡུན༷་ཚད་སྲིད་པ་ཇི་སྲིད་དུ་སྐྱེ་འགྲོ་སེམས་ཅན་གྱི་བསོད་ནམས་སྤེལ་བའི་ཞིང་དུ་དུས་རིང༷་པོར་བརྟན་ཞིང་རྒྱས༷་པར་གྱུར༷་ཅིག༷རྩ་བའི་ས་བཅད་གཉིས་པ། བསྟན་པ་འཛིན་སྐྱོང་སྤེལ་བའི་བསྟན་པའི་བཤེས་གཉེན་དམ་པའི་ཞབས་སྲིད་བརྟན་ཞིང་བསྟན་ལ་ཞབས་ཏོག་གི་ཁུལ་འཛིན་གྱི་འབྱོར་སྲིད་མི་ཉམས་པའི་སྒོ་ནས་བསྟན་པ་རྒྱས་པར་སྨོན་པ་ནི། རྒྱལ་བསྟན་སྤྱི་དང་བྱེ་བྲག་སོ་སོའི་བསྟན༷་པ༷་དེ༷་འཛིན༷་པར་བྱེད་པའི་སྐྱེས༷་བུ་མཆོག་རྣམས་ནི་བསྟན་པ་དང་འགྲོ་བ་ལ་སྨན་པའི་དོན༷་གྱི་སླད༷་དུ། ཞབས༷་སྲིད་བསྐལ་བརྒྱར་བརྟན༷་ཅིང༷་བཞུགས་པ་དང་། བསྟན༷་པ༷་ལ་བསྙེན་བཀུར་གྱི་སྲི་ཞུ་ལྷོད་མེད་དུ་བསྐྱང་བའི་ཁུར་དང་དུ་བླངས་པའི་བསྟན་པའི་སྦྱིན༷་བདག་རྣམས་ཀྱང་། དཔལ་འབྱོར་མངའ༷་ཐང༷་གི་འབྱོར་བའི་ཕྱོགས་ཀུན་རྒྱས་ཤིང་འཕེལ་ནས། མདོ་སྔགས་ཟུང་འབྲེལ་གྱི་རྒྱལ་བའི་བསྟན་པ་རིན་པོ་ཆེ་ཡུན༷་རིང༷་དུ་མི་ཉམས་པར་དར་ཞིང་རྒྱས༷་པར་གྱུར༷་ཅི༵གགསུམ་པ་དེ་ལྟར་སྨོན་དོན་བདེ་བླག་ཡིད་བཞིན་དུ་འགྲུབ་ཕྱིར་མཆོག་གསུམ་གྱི་བདེན་པའི་མཐུ་དཔང་གསོལ་བ་ནི། སྐྱབས་གནས་མཆོག་གསུམ་རིན་པོ་ཆེ་ལ་དོན་གཉིས་འགོག་ལམ་རིག་གྲོལ་གྱི་ཡོན་ཏན་རྒྱ་མཚོ་ལྟ་བུ་བསླུ་མེད་དུ་མངའ་བའི་བདེན་པ་དང་། བསྒྲུབ་བྱ་རྩ༷་བ་གསུམ༷་ལ་བྱིན་རླབས་ཀྱི་ཚན་ཁ་དངོས་གྲུབ་ཀྱི་རྣོ་སོ་བར་ཆད་ཀྱི་སྲུང་གུར་གྱི་ཡོན་ཏན་རྒྱ༷་མཚོ༷་ལྟ་བུ་དང་། ནུས་པའི་བྱིན༷་རླབས༷་འཁྲུལ་མེད་དུ་མངའ་བའི་སྟོབས་དང༷་། སྲུང་མ་དམ༷་ཅན༷་རྒྱ༷་མཚོའི༷་མངོན་ཤེས་རྫུ་འཕྲུལ་བསམ་གྱིས་མི་ཁྱབ་པའི་མཐུ༷་སྟོབས༷་བསྙོན་མེད་དུ་ལྡན་པའི་སྟོབས་ཀྱིས༷། རྒྱལ་བའི་བསྟན༷་པ༷་རིན་པོ་ཆེ་རིས་མེད་དུ་ཡུན༷་རིང༷་རྟག་པར་ཡར་ཟླ་ལྟར་རྒྱས་པར་གྱུར༷་ཅིག༷གསུམ་པ་མཇུག་མཛད་བྱང་ནི། གྲུབ་དགོན་སྤྲུལ་སྐུ་རིན་པོ་ཆེའི་བཀས་གནང་བ་ཐོབ་པ་ལ་བརྟེན་ནས་གུས་འབངས་སྙོམ་ལས་པ་པདྨ་ཐེག་མཆོག་གིས་གདུང་བ་ཆེན་པོའི་སྦྱར་བའོ། །ཞེས་ཐུབ་བསྟན་ཨེ་ཝཾ་ལྕོག་སྒར་བའི་བསྟན་པ་རིན་པོ་ཆེ་རྒྱས་བྱེད་ཀྱི་སྨོན་ལམ་གྱི་ཊཱིཀྐ་ཡིད་བཞིན་འདོད་འཇོ་ཕན་བདེའི་དགའ་སྟོན་ཞེས་པ་འདི་ནི། སྔ་འགྱུར་གྱི་བསྟན་པ་རིན་པོ་ཆེ་ལ་དད་མོས་ཐོབ་པ་རྡོར་རྒྱམ་ངོར་སྤྲུལ་མིང་སྤྲང་སྨྱོན་ཚུལ་ཁྲིམས་བཟང་པོར་འབོད་པས་སྦྱར་བའོ། །འདིས་ཀྱང་བསྟན་པ་རིན་པོ་ཆེ་དར་བའི་རྒྱུར་གྱུར་ཅིག། མངྒ་ལཾ། །དགེའོ། །། །